<classify> MWENYEKITI wa Jumuiya ya Maendeleo Kusini mwa Afrika SADC, Rais Dk John Magufuli, amesema Kiswahili kupitishwa kuwa lugha rasmi ya nne ya jumuiya hiyo, kumefuta machozi ya Baba wa Taifa, Mwalimu Julius Nyerere.Rais Magufuli ameyasema hayo wakati akihutubia katika hafla ya kufunga Mkutano wa 39 wa Wakuu wa Nchi na Serikali 16 wa SADC katika Kituo cha Mikutano cha Kimataifa cha Julius Nyerere JNICC, jijini Dar es Salaam.Naomba nianze hotuba yangu kwa kutoa taarifa, jana juzi baada ya kusoma sehemu ya hotuba yangu ya ukaribisho kwa lugha ya Kiswahili, waheshimiwa marais tulipokutana kule kwenye kikao chetu walikiteua Kiswahili kuwa lugha ya nne ya SADC, alisema Magufuli huku akitoa hotuba kwa Kiswahili jana.Rais Magufuli alisema wakati wa harakati za ukombozi, Nyerere alijitoa yeye na nchi yake Tanzania na alikuwa tayari watu wake wapate shida ili nchi nyingine zikombolewe.Alisema Tanzania imeshiriki ukombozi katika nchi nyingi za Afrika, ikiwamo Shelisheli ambako mwaka 1975 jeshi la Tanzania lilikwenda na Brigedia Jenerali Hassan Ngwilizi aliongoza kikosi hicho na baada ya mapinduzi alikaa siku kadhaa nchini humo kama Rais wa visiwa hivyo.Rais Magufuli pia alisema katika nchi za Comoro na Jamhuri ya Kidemokrasia ya Congo DRC, majeshi ya Tanzania yalimwaga damu ili DRC iwe salama.Wote aliowatuma na walioshiriki mapambano walitumia Kiswahili. Kukifanya Kiswahili kuwa lugha rasmi ya SADC tumefuta machozi ya Nyerere. Haya yote ni kutokana na uongozi bora na kujitoa kwa baba mmoja aliyependa majirani zake, Julius Kambarage Nyerere, alisema Rais Magufuli.Alisema azimio rasmi la wakuu wa nchi la kukifanya Kiswahili kuwa lugha rasmi, walilolitoa juzi katika mkutano wao, yeye binafsi Dk Magufuli na Watanzania wote wamelipokea kwa furaha kubwa.Alitumia fursa hiyo kuwapongeza viongozi wenzake ; na kuwaeleza kuwa wameingia katika vitabu vya historia ya vizazi vya Tanzania na SADC, kwani vitakumbuka hatua hiyo siku zote. Rais Dk Magufuli alisema lugha ni chombo cha kukuza mahusiano na mawasiliano baina ya watu.Kiswahili ni lugha ya Kiafrika na sisi ni wa Afrika, uamuzi huu wa kukifanya kuwa lugha rasmi utaimarisha ushirikiano na wananchi wetu na kukuza mtangamano kati ya mataifa yetu, alisema.Alizisihi nchi wanachama, ambako Kiswahili hakitumiki, kuiga mfano wa Afrika Kusini kuanza kufundisha katika shule zake. Alimhakikishia Rais wa Afrika Kusini, Cyril Ramaphosa, aliyekuwapo katika mkutano huo kuwa Tanzania itatoa ushirikiano wote, kwa kutoa walimu na nyenzo mbalimbali za kufundishia zitakazohitajika.Jana nimewapa marais wote vitabu vya Kisiwahili, wataenda navyo nyumbani na wote wamevipokea vizuri, alisema. Na kudhihirisha hilo, jana Rais wa Msumbiji, Filipe Nyusi, alizungumza sentensi kadhaa kwa Kiswahili.Rais wa Afrika Kusini, Ramaphosa aliandika kwa Kiswahili katika mtandao wake wa kijamii wa twitter maneno ya pongezi kwa Tanzania na Rais Magufuli, baada ya kutembelea eneo la kumbukumbu la Mazimbu, walikozikwa mashujaa wa nchi yake waliopigania uhuru.Juzi aliyekuwa Mwenyekiti wa SADC, Rais wa Namibia, Dk Hage Geingob, alitangaza Kiswahili kuwa lugha rasmi ya nne ya SADC. Lugha nyingine zinazotumika SADC ni Kiingereza, Kifaransa na Kireno.Viongozi wa Tanzania waliozungumza baada ya hatua hiyo akiwamo Msemaji Mkuu wa Serikali, Dk Abbas Hassan, walisema ni fursa ya pekee na heshima kubwa kwa Tanzania.Walisema serikali inatakiwa kuhakikisha wafanyabiashara wa Tanzania hasa vijana, wanatumia fursa ya uenyekiti wa Tanzania na kupitishwa kwa lugha ya Kiswahili kama ajira. Katika hotuba yake ya makaribisho ya wageni kwa mkutano huo aliyoitoa juzi, Rais Magufuli alisema Kiswahili ni lugha ya 10 duniani, ya 13 Afrika na ya sita katika nchi za SADC kuzungumzwa na watu wengi.  <topic>: KITAIFA 